B. Bugár, podpredseda NR SR: (2003-04-24):
Teraz dávam slovo spoločnému spravodajcovi z ústavnoprávneho výboru poslancovi Miroslavovi Abelovskému, aby  informoval Národnú radu o výsledku rokovania výborov o tomto návrhu. Nech sa páči, pán spravodajca. M. Abelovský, poslanec: Vážený pán podpredseda, vážené kolegyne, kolegovia, Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, v súlade s § 79 ods. 1 zákona Národnej rady Slovenskej republiky o rokovacom poriadku v znení neskorších predpisov predkladá spoločnú správu výborov Národnej rady Slovenskej republiky. Národná rada Slovenskej republiky uznesením pod č. 170 z 25. 2. 2003 pridelila vládny návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, ústavnoprávnemu výboru, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre ľudské práva, národnosti a postavenie žien. Výbory prerokovali predmetný návrh zákona v lehote určenej uznesením Národnej rady. Poslanci Národnej rady Slovenskej republiky, ktorí nie sú členmi výborov, ktorým bol vládny návrh pridelený, neoznámili v určenej lehote gestorskému výboru žiadne stanovisko k predmetnému vládnemu návrhu v zmysle § 75 ods. 2 zákona NR SR o rokovacom poriadku. Vládny návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, odporučili Národnej rade Slovenskej republiky schváliť ústavnoprávny výbor uznesením č. 99 z 15. 4. 2003, Výbor Národnej rady pre financie, rozpočet a menu uznesením č. 60 z 1. apríla 2003, Výbor Národnej rady Slovenskej republiky pre zdravotníctvo uznesením č. 27 zo 6. marca 2003 a Výbor Národnej rady pre ľudské práva a národnosti a postavenie žien uznesením č. 43 z 25. marca 2003. V časti IV sú doplňujúce a pozmeňujúce návrhy, je ich celkove 8, všetci ste spoločnú správu dostali písomne, nebudem ich čítať, pán podpredseda. Gestorský výbor navrhuje hlasovať spoločne k bodom 1, 2, 3, 4, 6, 7 a 8, ktoré navrhuje gestorský výbor schváliť, k bodu 5 s návrhom gestorského výboru neschváliť ho. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, schváliť v znení schválených pozmeňujúcich a doplňujúcich návrhov uvedených v správe a prednesených v rozprave. Spoločná správa výborov Národnej rady Slovenskej republiky o prerokovaní vládneho návrhu, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov, vo výboroch Národnej rady v druhom čítaní bola schválená uznesením Ústavnoprávneho výboru Národnej rady č. 115 z 23. apríla 2003. Prosím, pán podpredseda, aby ste otvorili rozpravu.